KIRJALLINEN KYSYMYS P-1290/98

esittäjä(t): Per Gahrton (V) komissiolle

(24. huhtikuuta 1998)

Aihe: Kansalaismielipide ja Amsterdamin sopimusta koskevat kansanäänestykset

Liittyen komission vastaukseen Pat Gallagherin esittämään tätä asiaa koskevaan kirjalliseen kysymykseen (H-0369/98)(1), voiko komissio ilmoittaa, onko se julkistanut Prince-ohjelman puitteissa tehdyt sopimukset ja erityisesti tiedotustoimeen "Yhteistä Eurooppaa rakentamassa" liittyvät sopimukset? Voiko komissio antaa yksityiskohtaisia tietoja kaikista niistä ehdotuspyyntöön liittyvistä sopimuksista, jotka se on maininnut vastauksessaan Gallagherille? Mikä on hyväksytyille ehdotuksille myönnettyjen varojen kokonaismäärä ja jokaiselle ehdotukselle myönnetty määrä erikseen?

Voiko komissio ilmoittaa, miksi Prince-ohjelmaa koskevassa budjettikohdassa B3-306 mainittuja kansallisia erityispiirteitä ja tiedotusta koskevia parlamentin ehdotuksia ei ollut sisällytetty tämän ehdotuspyynnön ehtoihin, jotka julkaistiin 11. heinäkuuta 1997 (EYVL C 210, s. 9). Liittyen komission vastaukseen, joka koski Irish European Movement -liikkelle myönnettyä tukea, miksi näitä niin tiedotusta kuin tasapuolisuutta koskevia ehtoja ei selvästikään ollut täytetty? Nämä ehdot kuuluvat selvästi kansallisia erityispiirteitä koskeviin ehtoihin, ottaen huomioon Irlannin korkeimman oikeuden McKennan asiassa antama päätös?

On myös ilmeistä, että komission edustajat ovat tavanneet kansallisten radio- ja televisioyhtiöiden edustajia ja että komissio on pyrkinyt vaikuttamaan nuorille suunnattuihin ohjelmiin. Komissio on myös saattanut markkinoille CD-ROMin ja tuottaa "tietopaketteja" usealta eri alalta, kuten ympäristö, sisäiset asiat jne. Voiko komissio ilmoittaa, mitä muita tiedotustoimia tullaan toteuttamaan Irlannissa 22. toukokuuta pidettävää Irlannin kansanäänestystä edeltävän kampanjan aikana sekä Tanskassa tai jossain muussa maassa, jossa mahdollisesti järjestetään Amsterdamin sopimusta koskeva kansanäänestys?

On selvää, että ohjelman "Yhteistä Eurooppa rakentamassa" tavoite on edistää Euroopan integraatiota ja EU:ta. Koska kaikki eivät kuitenkaan kannata kyseisen ohjelman toteuttamistapaa, sen saamaa sisältöä olisi tarkasteltava sellaisena kuin se on - sen puitteissa esitetyt poliittiset kannanotot sekä mielipiteen muokkaaminen ovat ristiriidassa komission Gallagherille antaman vastauksen sekä ohjelman ehtojen kanssa. Voisiko komissio näin ollen suostua peruuttamaan nämä toimet sekä lopettamaan kaiken kyseisen aineiston levityksen, koska ne ovat budjettivallan käyttäjän asettamien ehtojen vastaisia?

Komission jäsenen Marcelino Orejankomission puolesta antama vastaus

(24. kesäkuuta 1998)

Komissiolla ei ole mitään sitä vastaan, että se toimittaa arvoisalle parlamentin jäsenelle täydellisen luettelon kaikesta taloudellisesta tuesta, jonka komissio on myöntänyt sen ehdotuspyynnön perusteella, joka mainittiin komission vastauksessa Pat Gallagherin parlamentin vuoden 1998 maaliskuun toisen istuntojakson kyselytunnilla(2) esittämään suulliseen kysymykseen H-369/98. Luettelosta käyvät ilmi hyväksytyille ehdotuksille yhteensä myönnetty 3 353 522 ecun määrä ja ehdotuksille erikseen maksettavat osuudet. Komissio korostaa kuitenkin, että luettelon käytössä on noudatettava varovaisuutta. Osuuksia ei ole maksettu kokonaisuudessaan, koska lähes 110 mahdollisen tuensaajan joukossa on aina joitakin, jotka luopuvat jostakin syystä hankkeestaan tai eivät kykene toimittamaan kaikkia hallinnollisen menettelyn kannalta välttämättömiä tositteita.

Luettelo ja taulukko, jossa esitetään tuen jakautuminen jäsenvaltioittain ja suhteessa esitettyihin hakemuksiin, toimitetaan aineiston laajuuden vuoksi arvoisalle parlamentin jäsenelle parlamentin kulttuuri-, nuoriso- ja koulutusasioita sekä tiedotusvälineitä käsittelevän valiokunnan sihteeristön kautta.

Itse sopimustekstit ovat keskenään täysin samanlaisia, sillä ne ovat mallitekstin mukaisia. Arvoisalle parlamentin jäsenelle toimitetaan myös mallikappale.

Ehdotuspyynnössä sovellettavat taloudellisen tuen myöntämisedellytykset esitetään yksiselitteisesti tarjouspyynnössä(3). Taloudellisen tuen myöntämistä koskevista ehdotuksista vastaava sisäinen valintalautakunta noudatti niitä tarkasti laatiessaan suosituksensa.

Irish European Movement -liikkeelle myönnetty taloudellinen tuki on ehdotuspyynnön mukaisesti tarkoitettu Amsterdamin sopimusta selittävään toimintaan. Liikkeelle ilmoitettiin erikseen, että toiminta ei saa olla sillä tavoin suunnattua, että se voitaisiin nähdä komission sekaantumisena kansanäänestysmenettelyyn tietyn tuloksen puolustamiseksi.

Komissio ei aio ryhtyä missään jäsenvaltiossa, jossa Amsterdamin sopimuksesta järjestetään kansanäänestys, sellaisiin toimenpiteisiin, joilla puututtaisiin jäsenvaltioiden sisäiseen keskusteluun. Jotta kansalaiset voisivat ottaa kantaa Amsterdamin sopimukseen, komissio kuitenkin katsoo, että kansalaisten tulisi päästä niin halutessaan vapaasti tutustumaan asiatietoihin, joiden perusteella he voivat muodostaa asiasta oman, riippumattoman mielipiteensä.

Komissio on säännöllisesti yhteydessä kansallisten radio- ja televisioyhtiöiden edustajiin. Komissio vakuuttaa, ettei se ole millään tavalla pyrkinyt vaikuttamaan nuorille suunnattuihin ohjelmiin.

Sen sijaan komissio haluaa vastata kaikilla nykyaikaisilla välineillä nuorten valtavaan tiedonjanoon Euroopasta, jonka tulevaisuudessa he näkevät oman kohtalonsa, jonka politiikkoihin he haluavat vaikuttaa ja joka tarjoaa heille mahdollisuuksia, joihin he haluavat tarttua. Niinpä komissio aikoo suhtautua myönteisesti televisiotuottajien pyyntöihin saada tietoja ja teknistä apua, jotta nämä voisivat tuottaa täysin itsenäisesti nuorille tarkoitettuja, laadukkaita, asiapitoisia ohjelmia. Aikaansa seuraavana komissio aikoo käyttää entistä enemmän hyväkseen uusmediaa (CD-ROM, Internet) tarjotakseen puolueetonta tietoa Euroopasta.

Yhteistä Eurooppaa rakentamassa -tiedotustoimella komissio edisti useita tapahtumia ja keskusteluja, joiden avulla tuotiin esiin erilaisia näkemyksiä ja koottiin yhteen eri tahoja edustavia parlamentaarikkoja ja poliitikkoja. Komissio katsoo toteuttaneensa ohjelman parlamentin eri elinten, muun muassa talousarviosta vastaavien tahojen, tuella ja myötävaikutuksella; näille on säännöllisesti tiedotettu ohjelmasta myös parlamentissa.

(1) Euroopan parlamentin keskustelut (maaliskuu 1998).

(2) Euroopan parlamentin keskustelut (maaliskuu 1998).

(3) EYVL C 210, 11.7.1997.